ปรับวันซื้อขายสลาก ป้องกันขายเกินราคา
สลากเปลี่ยนวันเวลาซื้อ-จองสลาก แยกทำธุรกรรมคนละวัน ป้องกันการรวมชุดขายเกินราคา
18 ส.ค. 2559

สลากเปลี่ยนวันเวลาซื้อ-จองสลาก แยกทำธุรกรรมคนละวัน ป้องกันการรวมชุดขายเกินราคา
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า คณะกรรมการสลากได้ปรับเปลี่ยนวันเวลาในการทำรายการซื้อ-จองสลากกินแบ่งรัฐบาล (ลอตเตอรี่) ล่วงหน้า โดยกำหนดให้วันแรกของการเปิดระบบซื้อ-จอง สลากล่วงหน้า เป็นวันทำรายการซื้อสลากกินแบ่งรัฐบาลผ่านระบบธนาคารกรุงไทยตั้งแต่เวลา 08.15-15.30 น. และกำหนดให้วันที่สองเป็นการจองสลากล่วงหน้าผ่านระบบธนาคารกรุงไทยตั้งแต่เวลา 08.15-15.30 น. โดยให้เริ่มตั้งแต่รอบการซื้อ-จองสลากล่วงหน้าครั้งที่ 22 ในวันที่ 18-19 ส.ค. 2559 เป็นต้นไป
ทั้งนี้ การปรับเปลี่ยนดังกล่าวเพื่อป้องกันการรวมชุดที่ส่งผลต่อการขายสลากเกินราคา โดยเฉพาะการสั่งซื้อที่จะทำให้ผู้ค้ามีเวลาขายน้อยลง ขณะเดียวกันยังเป็นการตอบสนองความสะดวกของผู้เข้าร่วมโครงการ ที่ต้องการให้แยกวันทำรายการซื้อและจองล่วงหน้าเป็นคนละวัน เพื่อป้องกันความสับสน รวมทั้งการแยกวันทำรายการออกเป็น 2 วัน จะบรรเทาความคับคั่งการทำธุรกรรมของธนาคารกรุงไทยได้ ทำให้มีความคล่องตัวมากขึ้น
อย่างไรก็ตาม ผู้ประสงค์จะทำรายการซื้อ-จองล่วงหน้า จะต้องมีเงินในบัญชีธนาคารกรุงไทยเพียงพอต่อการทำรายการซื้อ-จองสลาก ล่วงหน้ารวมค่าธรรมเนียมคือไม่น้อยกว่า 35,210 บาท ก่อนเวลา 18.00 น. ของวันก่อนวันทำรายการซื้อ หรือจองล่วงหน้า